张镃
夜宿龙井广福寺分韵得来字
阳乌翅焦云崔嵬，避热马转南山隈。
边湖兴熟厌频往，幽讨林落穿莓苔。
涧声引步陟层岭，亭矗路侧双扉开。
泓泉湛碧透坤轴，合有龙卧专风雷。
抚栏立瞰眩奇閟，潄挹未敢持深杯。
瘦筇趋寺更幽寂，苴补不到檐楹摧。
老僧肃揖选凉坐，借床过夜容裴回。
神灵变异亦喜客，跂脉现状潜鳞鳃。
从容瞻敬忽无靓，应悯堕世余氛埃。
堂中遗像成三老，英爽长在游天垓。
认题扫壁说前辈，今昔玩视俱悠哉。
出门因爱月正午，桂子秋到须重来。